
1.
Uvod

Ob uvedbi partnerstva za rast in zaposlovanje, ki predstavlja nov začetek lizbonske strategije, je spomladanski Evropski Svet 2005 označil znanje in inovacije za gonilno silo trajnostne rasti ter poudaril, da je bistvenega pomena izgradnja vseobsegajoče informacijske družbe, ki temelji na široki uporabi informacijskih in komunikacijskih tehnologij (IKT) v javnih službah, malih in srednje velikih podjetjih ter gospodinjstvih.

Informacijske in komunikacijske tehnologije so močna gonila sila rasti in zaposlovanja. Četrtina rasti BDP EU in 40 % rasti produktivnosti je posledica IKT. Razlike v gospodarski učinkovitosti industrijskih držav se da v veliki meri pojasniti s stopnjo investiranja v IKT, stopnjo raziskav in uporabe ter s konkurenčnostjo informacijske družbe in medijske industrije
. Storitve IKT, znanje in spretnosti, mediji in vsebine so rastoči del gospodarstva in družbe.

V preteklih letih je razvoj IKT dosegel prag močne rasti informacijske družbe in medijev, kar so omogočile razširjene hitre komunikacijske povezave med različnimi napravami. Tradicionalne vsebine (kot so filmi, video, glasba) so zdaj dostopne v digitalnih oblikah,i pojavljajo se nove storitve, ki so „že rojene kot digitalne“, kot je interaktivna programska oprema. Digitalno zbliževanje informacijske družbe in medijskih storitev, omrežij in naprav končno postaja del našega vsakdana. IKT bo postal pametnejši, manjši, varnejši, stalno povezan in lažji za uporabo, z vsebino, ki prehaja na tridimenzionalne multimedijske oblike.

Potrebne so proaktivne politike, ki bodo lahko odgovorile na temeljite spremembe tehnologije. Digitalno zbliževanje zahteva politično zbliževanje in pripravljenost prilagoditi pravne okvire, kjer bo to potrebno, da bodo skladni z nastajajočim digitalnim gospodarstvom.

Komisija predlaga nov strateški okvir, i2010 – Evropska informacijska družba 2010, ki določa širše usmeritve politik. Spodbuja odprto in konkurenčno digitalno gospodarstvo in poudarja IKT kot gonilno silo vključevanja in kakovosti življenja. Ključni element prenovljenega lizbonskega partnerstva za rast in zaposlovanje i2010 bo usmerjen na integriran pristop k informacijski družbi in avdiovizualnim medijskim politikam v EU.
Komisija na podlagi obširne analize izzivov informacijske družbe in posvetovanja zainteresiranih strani o predhodnih pobudah in instrumentih
 predlaga tri prednostne naloge za evropsko informacijsko družbo in medijske politike:

i)
dokončna vzpostavitev enotnega evropskega informacijskega prostora, ki spodbuja odprt in konkurenčen notranji trg za informacijsko družbo in medije;

ii)
povečanje inovacij in investicij v raziskave IKT za spodbujanje rasti ter več in boljših delovnih mest;
iii)
vzpostavitev vseobsegajoče evropske informacijske družbe, ki spodbuja rast in zaposlovanje na način, ki je skladen s trajnostnim razvojem in daje prednost boljšim javnim storitvam in kakovosti življenja.

Naslednja poglavja prikazujejo cilje i2010 in ključne dejavnosti, ki so v celoti vključene v nov lizbonski cikel upravljanja in skladne z njim.

2.
Enotni evropski informacijski prostor 

Informacijska družba je na prelomnici: tehnološki napredek v zadnjem času je bil izredno velik, IKT pa vstopa v fazo množičnega razširjanja, ki lahko temeljito spremeni naš način dela, življenja in komuniciranja. Bogate medijske vsebine postajajo dostopne v novih, različnih oblikah in jih je mogoče prenašati neodvisno od kraja in časa v skladu z individualnimi željami ali zahtevami državljanov. V tehničnem smislu trenutno poteka digitalno zbliževanje komunikacijskih omrežij, medijev, vsebin, storitev in naprav. Izboljšave omrežij skupaj z novimi kompresijskimi tehnikami ustvarjajo nove in hitrejše distribucijske kanale ter sprožajo nove vsebinske oblike in storitve (npr. prenos zvoka prek spleta, spletna TV, on-line glasba).

Ustvarjanje novih vsebin, storitev in poslovnih modelov vodi k rasti in zaposlovanju. Tako na primer pričakujemo, da se bodo zahodnoevropski on-line trgi vsebin do leta 2008 potrojili (z desetkratno rastjo potrošniškega dela) 
. Pričakuje se povečanje tega razvoja v celotnem sektorju, ki danes predstavlja že 8 % BDP EU. Vendar pa bo vpliv digitalnega zbliževanja globalen in bo vodil k povečani svetovni konkurenci. Če hoče Evropa v celoti izkoristiti svoj gospodarski potencial, je potreben proaktiven pristop politik za spodbujanje ugodnega razvoja trga in pospeševanje družbe, ki temelji na znanju (npr. vseživljenjsko učenje, kreativnost in inovacije), zaščite potrošnikov in zdrave ter varne evropske informacijske družbe.

Vzpostavitev enotnega evropskega informacijskega prostora mora na začetku odgovoriti na štiri izzive digitalnega zbliževanja:

· hitrost: hitrejše širokopasovne storitve v Evropi za posredovanje obsežnih vsebin, kot je video z visoko ločljivostjo;

bogata vsebina: večja pravna in gospodarska varnost za spodbujanje novih storitev in on-line vsebin;

· interoperabilnost: izgradnja naprav in platform, ki „se medsebojno razumejo“, in storitev, ki so prenosljive na druge platforme;

· varnost: povečanje varnosti interneta pred goljufijami, škodljivimi vsebinami in tehničnimi napakami, da bi med investitorji in potrošniki ustvarili večje zaupanje.

Cilj 1: Enotni evropski informacijski prostor z dostopnimi in varnimi širokopasovnimi komunikacijami, bogatimi in raznolikimi vsebinami in digitalnimi storitvam.
Digitalno zbliževanje zahteva usklajen sistem pravil za informacijsko družbo in medije. Notranji trg na tem področju urejajo številni predpisi, ki npr. urejajo avdiovizualne medije, digitalno televizijo, on-line trgovanje, pravice intelektualne lastnine in podporne ukrepe za vzpostavitev in širjenje evropskih vsebin. Nekateri predpisi (npr. direktiva o e-trgovini) so novi in odražajo digitalno zbliževanje. Druge, zlasti direktivo o televiziji brez meja, je treba ponovno pregledati. Komisija se zavezuje, da bo pregledala predpise v zvezi z digitalnim gospodarstvom, da bodo med seboj skladnejši in usmerjeni h gospodarskim in k tehnološkim resničnostim. Komisija bo dejansko storila naslednje:

do konca 2005 bo predlagala revizijo direktive „Televizija brez meja“ za posodobitev predpisov o avdiovizualnih medijskih storitvah; 

· do 2007 bo analizirala pravni red Skupnosti, ki vpliva na informacijsko družbo in medijske storitve, in predložila predloge za spremembe, kjer je to potrebno. 

Dopolnilne politike bodo spodbujale hitro in učinkovito izvajanje posodobljenih okvirov, nadaljevala pa se bo podpora za vzpostavitev in širjenje evropskih vsebin in znanja
.

V zadnjem desetletju so se spremenili predpisi o elektronskih komunikacijah. Evropski pravni okvir za elektronske komunikacije, ki velja od leta 2003, je primer najboljše prakse. Kjer se je dosledno in učinkovito izvajal, se je ustvarila konkurenca, ki je spodbudila znižanje cen in investicije. Pravna ureditev mora biti v koraku z razvojem tehnologije in trga. Zato bo Komisija pri ponovnem pregledu okvira leta 2006 temeljito preučila njegova načela in način izvajanja, zlasti kjer ozka grla ovirajo zagotavljanje hitrejših, inovativnejših in konkurenčnejših širokopasovnih storitev.

Nove brezžične aplikacije z visoko hitrostjo povečujejo zahteve po radijskem spektru
. Cilj politike je pospeševanje dostopa do spektra v EU prek tržnih mehanizmov. K temu bo pripomogel načrtovan odklop analogne prizemeljske televizije do leta 2012. Komisija bo združila svoje predloge z opredelitvijo strategije za učinkovito upravljanje spektra leta 2005, ki se bo izvajala pri ponovnem pregledu okvira elektronskih komunikacij leta 2006.

Digitalno zbliževanje zahteva interoperabilne naprave, platforme in storitve. Komisija namerava uporabiti vse svoje instrumente za spodbujanje tehnologij, ki medsebojno komunicirajo s pomočjo raziskav, spodbujanja odprtih standardov, podpore dialogu zainteresiranih strani in po potrebi z obveznimi predpisi. Ta mešanica politik je bila osnova za uspeh evropske mobilne telefonije. Na podlagi i2010 bo Komisija skušala vzpostaviti tudi enoten pristop k učinkovitemu in interoperabilnemu upravljanju digitalnih pravic. 

Zaupanja vreden, varen in zanesljiv IKT je bistvenega pomena za široko uporabo zbližanih digitalnih storitev. V letu 2006 bo Komisija predlagala strategijo za varno informacijsko družbo, da bi kombinirala in posodobila razpoložljive instrumente, vključno s povečevanjem ozaveščanja glede potreb po samozaščiti, stalnem nadzoru in spremljanju nevarnosti, hitrem in učinkovitem odzivu na napade in odpovedi sistemov. Zagotovljena bo podpora usmerjenim raziskavam za načrtovanje varnosti in ukrepov za razširjanje, ki preverjajo rešitve ključnih vprašanj, kot je upravljanje identitete. Preučene bodo spremembe predpisov, kadar bo to potrebno, npr. pri varovanju zasebnosti, elektronskem podpisu ali odvračanju nezakonitih ali škodljivih vsebin.

Če povzamemo, bo agenda i2010 o enotnem evropskem informacijskem prostoru pospešila gospodarski izkoristek digitalnega zbliževanja z naslednjimi ukrepi:

	Revizija pravnega okvira elektronskih komunikacij (2006), vključno z opredelitvijo učinkovite strategije upravljanja spektra (2005)

Vzpostavitev enotnega notranjega trga za informacijsko družbo in medijske storitve z 

· modernizacijo pravnega okvira avdiovizualnih storitev, ki se začenja s predlogom Komisije iz leta 2005 za revizijo direktive Televizija brez meja

· analiza in sprejetje potrebnih prilagoditev pravnega reda Skupnosti, ki se nanaša na informacijsko družbo in medijske storitve (2007)

· aktivno spodbujanje hitrega in učinkovitega izvajanja obstoječega in posodobljenega pravnega reda Skupnosti, ki ureja informacijsko družbo in medijske storitve

Stalna podpora za vzpostavitev in kroženje evropskih vsebin

Opredelitev in izvajanje strategije za varno evropsko informacijsko družbo (2006)

Opredelitev in spodbujanje usmerjenih ukrepov v zvezi z interoperabilnostjo, zlasti upravljanje digitalnih pravic (2006/2007) 


3.
Inovacije in investicije v raziskave

IKT bistveno prispeva k rasti in zaposlovanju v Evropi. Sektor IKT igra pomembno vlogo v gospodarstvu, sprejetje in strokovna uporaba IKT pa je eden izmed glavnih virov produktivnosti in gospodarske rasti, ki vodi k podjetniškim inovacijam v ključnih sektorjih.

Raziskave in inovacije: Evropa predstavlja približno tretjino svetovne prodaje IKT, ki se letno povečuje za 5 %, z dvomestno stopnjo rasti na nastajajočih trgih, kot sta Indija in Kitajska. Evropa je vodilna v svetu v elektronskih komunikacijah in predstavlja 40 do 50 % prihodkov največjih svetovnih podjetij
. Evropa je močna tudi na področjih, kot so nanoelektronika, mikrosistemi in vgrajeni sistemi.

Če želi sektor IKT še naprej kratkoročno in dolgoročno zagotavljati rast in zaposlovanje, so nujne investicije v raziskave in inovacije. Vendar, kakor je razvidno iz tabele 1, Evropa močno zaostaja pri investicijah v IKT.

Tabela 1 – Investicije v Raziskave IKT (2002)

	Raziskave in razvoj IKT 

	EU-15
	ZDA
	Japonska 

	Investicije privatnega sektorja
	23 B EUR
	83 B EUR
	40 B EUR

	Investicije javnega sektorja
	8 B EUR
	20 B EUR
	11 B EUR

	Prebivalstvo
	383 mio
	296 mio
	127 mio

	Investicije na prebivalca
	80 EUR
	350 EUR
	400 EUR.

	IKT raziskave in razvoj v % skupnih raziskav in razvoja
	18 %
	34 %
	35 %


Vir: IDATE (za EU-15); OECD

Potrebna je strateška raziskava IKT, da bi si Evropa zagotovila vodilno vlogo na področjih, kjer je močna (npr. nanoelektronika, vgrajeni sistemi, komunikacije), in na nastajajočih področjih (npr. spletne storitve, kognitivni sistemi). Usmerjene raziskave so potrebne za ozka grla, kot so integrirane rešitve, lažja uporaba in varnost. To je v prid tudi mednarodni konkurenčnosti Evrope na ključnih področjih, kot so standardi in odločitve o krajevni umestitvi raziskav in razvoja. Evropa potrebuje več investicij v raziskave IKT, da bo dosegla cilj iz Barcelone, 3 % BDP za raziskave in razvoj.

Vpeljava in prevzem IKT: Samo raziskave niso dovolj. Prednosti IKT se pokažejo šele z njihovo vgradnjo v izdelke in storitve in s sprejemom novih poslovnih modelov, organizacijskih sprememb ter znanja in spretnosti. Podjetjem se zaradi IKT poveča produktivnost, vendar se še vedno soočajo s pomanjkanjem interoperabilnosti, zanesljivosti in varnosti, težavami z reorganizacijo in vključitvijo IKT v delovno okolje ter visokimi stroški podpore. Zlasti mala in srednje velika podjetja imajo težave pri prevzemanju IKT.

Prihaja obdobje „e-poslovnih rešitev,“ ki temelji na integriranih IKT rešitvah, varnih spletnih storitvah in „orodjih za sodelovanje“, ki povečajo produktivnost delavcev. Nov razvoj kaže, da se bo poslovna uporaba IKT v naslednjih letih povečala. Potrebno je tudi prilagoditi delovno okolje s pomočjo učinkovite uporabe IKT na delovnem mestu in za prilagodljivo organizacijo varnega in visoko kakovostnega dela.

Cilj 2: Svetovni dosežki v raziskavah in inovacijah v IKT z zapolnitvijo vrzeli med glavnimi konkurenti Evrope.

Lizbonska strategija poudarja pomen investicij v raziskave in razvoj za ustvarjanje rasti in zaposlovanja. Kadar je Evropa uspešna pri izumih, je včasih neuspešna pri inovacijah. Zato bo agenda i2010 aktivno skušala zmanjšati ovire med rezultati raziskav in gospodarskim uspehom. 
Komisija je pred kratkim sprožila dva pomembna predloga za okrepitev položaja Evrope v IKT: sedmi okvirni razvojni program (7. OP) in program za konkurenčnost in inovacije (PKI)
. V svojem predlogu 7. OP Komisija zahteva precejšnje povečanje proračuna za IKT. To bo prispevalo k zapolnitvi vrzeli med IKT in drugimi vodilnimi gospodarstvi, če bodo v celoti dopolnjene s povečano privatno in javno porabo za raziskave.

Komisija bo spodbujala pretvorbo tehnološkega napredka v inovativna področja uporabe in storitve v javnem in privatnem sektorju. Podpirala bo tvegane in kreativne pristope in izvajanje, povečevala obseg preko zasebno-javnih partnerstev
, ki podpirajo znanje in izkušnje, sposobnosti in finančne vire industrije ter raziskave o prednostih strateškega raziskovanja
. Komisija se bo v svojih strateških raziskavah osredotočila na področja, kjer je evropska dodana vrednost največja in kjer je vpliv na rast in zaposlovanje najvišji. Tehnološki stebri v 7. OP so:

· tehnologija za znanje, vsebino in kreativnost – vključno s kognitivnostjo, simulacijo in vizualizacijo

· napredna in odprta komunikacijska omrežja;

· varna in zanesljiva programska oprema;

· vgrajeni sistemi;

· nanoelektronika.

Povečano usklajevanje raziskovalnih in razvojnih instrumentov Komisije bo osredotočeno na ključna ozka grla, kot so interoperabilnost, varnost in zanesljivost, upravljanje identitete, upravljanje pravic in enostavnost uporabe. Raziskovalni in razvojni instrumenti bodo usklajeni z namenom prikaza tehnoloških in organizacijskih rešitev na področjih, kjer skupni pristop delovanja na ravni EU lahko pomaga pri vzpostavitvi ekonomije velikega obsega in spodbudi investitorje.

Komisija namerava spodbujati tudi investicije v raziskave in inovacije IKT v Evropi s pomočjo dopolnilnih ukrepov. Komisija bo podpirala strateško sodelovanje med raziskovalnimi programi za IKT s povezovanjem dejavnosti na nacionalni in evropski ravni ter gradila na izkušnjah skupnih infrastruktur, kot je GÉANT. Spremljala bo porabo privatnega in javnega sektorja. Spodbujala bo politike znanja in spretnosti in izobraževanja, da bo Evropa pridobila znanje, ki ga potrebuje za raziskave, inovacije in uporabo IKT.

V podporo vzpostavitvi IKT namerava Komisija predlagati integrirano politiko e-poslovanja, s posebnim poudarkom na malih in srednje velikih podjetjih. To bi moralo biti dopolnjeno s podporo v okviru strukturnih in kmetijskih skladov.
Če povzamemo, bo Komisija za uvedbo agende i2010 za povečanje investicij v raziskave in inovacije:

	Predlagala 80 % povečanje podpore Skupnosti raziskavam IKT do leta 2010 in pozvala države članice, da storijo enako

Usmerila strateške raziskave IKT na ključne tehnološke stebre 7. OP (2007) 

Sprožila raziskovalne in razširjevalne pobude za odpravo ozkih grl, ki zahtevajo organizacijske in tehnološke rešitve (2006) 

Opredelila dopolnilne ukrepe za spodbujanje zasebnih investicij v raziskave in inovacije IKT (2006)

Podala posebne predloge o informacijski družbi za vse strateške smernice Skupnosti o koheziji 2007-2013

Opredelila politike e-poslovanja s ciljem odstranitve tehnoloških, organizacijskih in pravnih ovir za sprejetje IKT, z osredotočenjem na mala in srednje velika podjetja

Razvila orodja za podporo novim načinom dela, ki krepijo inovacije v podjetjih in pospešujejo prilagajanje potrebam po novih znanjih in spretnostih


4.
Vključitev, boljše javne storitve in kakovost življenja

Z naraščanjem uporabe IKT narašča tudi njegov vpliv na družbo. i2010 to upošteva na tri načine: zagotavlja, da koristi IKT uživajo vsi državljani; omogoča boljše, cenejše in bolj dostopne javne storitve; izboljšuje kakovost življenja. 

IKT se pogosto porablja in je koristen za več ljudi. Vendar pa danes več kot polovica prebivalstva EU ne more v celoti uživati teh koristi, ali pa je za njih povsem prikrajšana. Okrepitev socialne, gospodarske in teritorialne kohezije z zagotovitvijo večje dostopnosti izdelkov in storitev IKT tudi v zaostalih regijah je gospodarska, socialna, etična in politična nujnost. i2010 močno poudarja popolno udeležbo in potrebo po tem, da se ljudem zagotovi osnovno digitalno usposobljenost.

Javne storitve predstavljajo velik del evropskega gospodarstva. Javna naročila, na primer, predstavljajo 16 % BDP. Glavni izziv so boljše, dostopnejše in cenejše storitve. Dosežen je bil velik napredek pri izvajanju javnih storitev, ki temeljijo na IKT. Uspehi so že vidni: on-line davčne napovedi, na primer, prihranijo vsako leto na milijone delovnih ur. Vendar pa je za gospodarske učinke in družbeno sprejetje potrebno še veliko dela. 

IKT lahko veliko prispeva k boljši kakovosti življenja. IKT lahko izboljša zdravje naših državljanov s pomočjo novih zdravstvenih in socialnih storitev, ki temeljijo na IKT. V luči demografskih izzivov s katerimi se sooča Evropa, lahko IKT pripomore k večji učinkovitosti javnih zdravstvenih in socialnih sistemov. IKT je lahko močno orodje za krepitev evropske kulturne raznolikosti, saj lahko naša dediščina in kulturne stvaritve postanejo dostopne večjemu številu državljanov. IKT je tudi orodje okoljske trajnosti, npr. s pomočjo spremljanja in varovanja v primeru nesreč in s pomočjo čistega, nizkoenergetskega in učinkovitega proizvodnega procesa
. IKT lahko prispeva k varnejšemu, bolj čistemu in energetsko učinkovitejšemu transportu.

Cilj 3: Vseobsegajoča informacijska družba zagotavlja visoko kakovost javnih storitev in pospešuje kakovost življenja

Digitalno zbliževanje postavlja nove izzive za e-vključitev. Komisija bo zato sprejela celosten pristop. V letu 2005 bo obravnavala e-dostopnost s pomočjo različnih raziskav in stimulacijskih ukrepov, da bi omogočila lažjo uporabo sistemov IKT za širši krog ljudi. Postavila bo smernice za razširitev geografskega širokopasovnega pokritja na slabo pokritih področjih in v letu 2005 ponovno pregledala področje uporabe direktive o univerzalnih storitvah, leta 2006 pa direktivo v celoti. V letu 2006 bo Komisija pregledala tudi prispevek IKT in digitalne pismenosti h ključnim ciljem glede usposobljenosti v pobudi „Izobraževanje in usposabljanje 2010“.
Poleg tega namerava Komisija predlagati evropsko pobudo za e-vključitev v letu 2008, ki bo obravnavala vprašanja, kot so enake možnosti, znanje in spretnosti za IKT in regionalne razlike. S pomočjo ukrepov bo pripravljena na aktivno spremljanje, digitalno pismenost in raziskave dostopnih tehnoloških rešitev. Uporabiti je treba vsa razpoložljiva sredstva, vključno z integracijo v strateške smernice za strukturne sklade, sklade za razvoj podeželja, nacionalne podpore, regulativne posege in raziskave.

Komisija namerava spodbujati javne storitve, ki temeljijo na IKT, nenazadnje s pomočjo svojih projektov e-Komisije, ki so bolj pregledne, dostopne in cenejše. Vendar pa so izzivi še vedno veliki. V tehničnem smislu obstaja potreba po skupnih vmesnikih, prenosu identitete iz enega sistema na drugega in sistemih avtentičnosti. Potrebne organizacijske spremembe vključujejo nove načine dela, novo znanje in spretnosti ter drugačna pravila. Ta vprašanja je najbolje reševati na celovit način s pomočjo pobud, kot sta nedavna akcijska načrta e-zdravje in e-javna naročila. Komisija bo predlagala tudi akcijski načrt o e-upravi in strateške smernice za javne storitve, ki temeljijo na IKT. Komisija bo te napore podprla s pomočjo omejenega števila priznanih demonstratorjev, ki bodo preverjali tehnične, pravne in organizacijske rešitve. Prednostne naloge in področje uporabe teh projektov bodo določene v sodelovanju z državami članicami. 

Pomemben prispevek IKT h kakovosti življenja pogosto ostane neopažen, začetek pa je omejen. Zaradi večje prepoznavnosti Komisija predlaga sprožitev vodilnih pobud IKT za obravnavanje ključnih družbenih izzivov. Tri začetne prednostne naloge so potrebe starajoče se družbe, varen in čist transport in kulturna raznolikost. Prva pobuda bo obravnavala skrb za ljudi v starajoči se družbi in se bo ukvarjala z tehnologijami za dobro počutje ljudi, samostojno življenje in zdravje. Druga bo obravnavala pametni avto, ki je pametnejši, varnejši in čistejši, in se bo ukvarjala z okoljskimi vprašanji ter vprašanji varnosti, ki izhajajo iz povečanega cestnega prometa. Tretja bo obravnavala digitalne knjižnice z multimedijskimi viri, ki so lažji in bolj zanimivi za uporabo. Gradila bo na bogati evropski dediščini in kombinirala multikulturna in multijezikovna okolja s tehnološkim napredkom in novimi modeli poslovanja.

Če povzamemo, bo Komisija za uvedbo družbene agende i2010:

	Sprejela politične smernice o e-dostopnosti in širokopasovni pokritosti (2005)

Predlagala Evropsko pobudo o e-vključitvi (2008) 

Sprejela akcijski načrt o e-upravi in strateške smernice za javne storitve, ki temeljijo na IKT (2006)

Sprožila demonstratorske projekte za teste na operativni ravni, za preverjanje tehnoloških, pravnih in organizacijskih rešitev za on-line dostop do javnih storitev (2007)

Vzpostavila tri vodilne pobude IKT za „kakovost življenja“(2007)


5.
Zaključek: i2010 v okviru novega lizbonskega cikla upravljanja politike

Evropska unija je lizbonski strategiji dala nov zagon s poudarkom na partnerstvu za rast in zaposlovanje. i2010 bo prispeval k temu, da bo Evropa postala privlačnejša za investicije in inovacije v blago in storitve, ki temeljijo na znanju. Vsak udeleženec ima določeno vlogo v okviru svojih odgovornosti.
· Evropska komisija bo s pomočjo lizbonskega programa Skupnosti in zlasti i2010 prevzela vodenje pri:

· oblikovanju predlogov za posodobitev pravnih okvirov za elektronske komunikacije, informacijsko družbo in medijske storitve, da bi v celoti izkoristila notranji trg;

· uporabi finančnih instrumentov Skupnosti za spodbujanje investicij v strateške raziskave, da bi odpravila ozka grla razširjenih inovacij IKT;

· podpori politik za obravnavanje e-vključitve in kakovosti življenja.

· Države članice bi morale s pomočjo programov nacionalnih reform, ki bodo sprejeti do sredine oktobra 2005, opredeliti prednostne naloge informacijske družbe v skladu z enotnimi smernicami za rast in zaposlovanje, ki poudarjajo pomen IKT, infrastrukture IKT in pomen IKT za zaposlovanje in izobraževanje. Ti programi bi državam članicam lahko pomagali, da bi:
· zagotovile hiter in učinkovit prenos novega pravnega okvira, ki se nanaša na digitalno zbliževanje, s poudarkom na odprtih in konkurenčnih trgih;

· povečale raziskave IKT v nacionalnih proračunih;

· razvile moderne in interoperabilne javne storitve, ki temeljijo na IKT;

· uporabile svojo veliko kupno moč kot gonilno silo za inovacije v IKT;

· sprejele ambiciozne cilje za razvoj informacijske družbe na nacionalni ravni.

· Druge zainteresirane strani bi se morale vključiti v odprt in konstruktiven dialog za podporo družbi inovativnega znanja. Zlasti industrijski partnerji bi morali povečati investicije v raziskave in tehnologijo IKT in konstruktivno vlagati napore v področja s kritičnimi ozkimi grli v razvoju digitalnega gospodarstva.

Države članice bi posledično morale v skladu z novim lizbonskim ciklom oblikovanja politike letno poročati o dosežkih v svojih poročilih o izvajanju nacionalnih programov reform. Napredek v zvezi s tem bo analiziran v letnem poročilu Komisije o lizbonskem napredku.

Komisija bo hkrati razširila in okrepila dialog z zainteresiranimi stranmi in v zvezi s tem sodelovala z državami članicami, zlasti s pomočjo odprte metode usklajevanja
. Komisija lahko na podlagi poročil o napredku na primer pospešuje izmenjavo dobrih praks in spremlja vzpostavitev širokopasovnih storitev, storitev e-poslovanja in e-uprave, investicij v raziskave IKT, socialne in gospodarske razlike in digitalno pismenost. Posledica tega pa niso novi mehanizmi poročanja držav članic, ki bi bili dodatna obremenitev k njihovim poročilom o izvajanju nacionalnih programov reform.
Komisija je z i2010 sprožila nov integriran pristop politike informacijske družbe. Popolnoma v skladu z novim ciklom oblikovanja politike ponovno sprožene lizbonske strategije bo agenda i2010 prispevala h glavnemu lizbonskemu cilju, ki je trajnostna rast in zaposlovanje.
�	Storitve informacijske družbe in medijske industrije so bile opisane že v Zeleni knjigi 1998 o zbliževanju sektorjev telekomunikacij, medijev in informacijske tehnologije in posledicah uredbe o pristopu k informacijski družbi – COM(97) 623 – in ob upoštevanju novega razvoja v Sporočilu o prihodnosti evropske regulativne avdiovizualne politike – COM(2003) 784. Te storitve odražajo približevanje, ki se zdaj odvija med storitvami elektronskih komunikacij, storitvami informacijske družbe in storitvami oddajanja, in nastanek storitev novih vsebin, ki so posledica tega. 


�	tj. pobude eEvropa in sporočilo o prihodnosti evropske regulativne avdiovizualne politike, COM(2003) 784. 


�	Evropski informacijsko-tehnološki observatorij (EITO) 2005.


�	S pomočjo programa MEDIA, programov eUčenje in eVsebine in njihovimi nasledniki.


�	Npr. širokopasovna mobilna, brezžična lokalna in prostrana omrežja (WiFI & WiMax) in digitalna TV.


�	OECD informacijsko-tehnološki pregled 2004.


�	Primerljivi podatki za EU 25 bodo na voljo najpozneje do konca 2005.


�	„Investicije v raziskave IKT, primerjalna študija“, IDATE 2002.


�	7. OP predlaga sredstva v višini 1,8 milijard EUR letno za IKT. IKT program podpore CIP predlaga 800 milijonov EUR za obdobje 2007-2013 za spodbujanje vzpostavitve in uporabe IKT. 


�	Vključno s platformami evropske tehnologije ali skupnimi tehnološkimi pobudami.


�	Raziskave nanoelektronike bo podpirala in usklajevala Komisija, v skladu s predlogom 7. OP in vizijo ter agendo strateških raziskav evropske tehnološke platforme o nanoelektroniki. 


�	Agenda i2010 bo te priložnosti izkoristila skupaj z akcijskim načrtom o okoljskih tehnologijah (ETAP).


�	Skupna prizadevanja za rast in zaposlovanje. Nadaljnji koraki pri izvajanju spremenjene lizbonske strategije, SEC(2005) 622.

